SET ปิดพุ่ง 18 จุด รับแรงหนุนหุ้น “สินค้าโภคภัณฑ์” – งบกลุ่ม Real Sector ดีกว่าคาด
SET ปิดพุ่ง 18 จุด รับแรงหนุนหุ้น "สินค้าโภคภัณฑ์" - งบกลุ่ม Real Sector ดีกว่าคาด
28 เม.ย. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,576.79 จุด เพิ่มขึ้น 17.56 จุด (+1.13%) มูลค่าการซื้อขาย 94,645.25 ล้านบาท
10 หุ้นดันดัชนีวันนี้

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยวันนี้ปรับตัวขึ้นได้ดีกว่าคาด จากความคาดหวังว่าภาครัฐจะควบคุมสถานการณ์การแพร่ระบาดไวรัสโควิด-19 ได้มากขึ้นหลังจากกลับมารวมศูนย์อำนาจสั่งการที่นายกรัฐมนตรี และจำนวนผู้ติดเชื้อทรงตัวในทิศทางลดลงด้วย
โดยวันนี้หุ้นในกลุ่มสินค้าโภคภัณฑ์ขึ้นนำตลาด โดยเฉพาะหุ้นในกลุ่มปิโตรเคมี และกลุ่มสินค้าเกษตร ปรับขึ้นมาหนุนตลาดฯ ในช่วงรอฟังถ้อยแถลงของประธานธนาคารกลางสหรัฐฯ (เฟด) คาดว่าจะคงการทำ QE ต่อไป หนุนราคาสินค้าโภคภัณฑ์ให้ปรับตัวขึ้นได้ดี
นอกจากนี้ ผลประกอบการงวดไตรมาส 1/64 ของบริษัทจดทะเบียนในกลุ่ม Real Sector อย่าง SCGP และ PTTEP ประกาศงบฯออกมาดีกว่าคาด ทำให้งบฯไตรมาส 1/64 ของกลุ่ม Real Sector มีทิศทางที่ค่อนข้างดี หลังจากกลุ่มแบงก์ออกมาดีแล้ว
ด้านตลาดหุ้นในภูมิภาคเอเชียวันนี้เคลื่อนไหวทั้งแดนบวก-ลบ โดยตลาดเอเชียเหนือติดลบ อย่าง ตลาดหุ้นเกาหลีใต้ และตลาดหุ้นไต้หวัน เนื่องจากมีน้ำหนักของกลุ่มเทคโนโลยีมาก และในช่วง 1-2 วันนี้อัตราผลตอบแทนพันธบัตร (Bond yield) ได้ขยับขึ้นมากดดันกลุ่มเทคโนโลยี อีกทั้งกลุ่มนี้ก็มี Valuation สูงด้วย ส่วนตลาดยุโรปเทรดบ่ายนี้ส่วนใหญ่แกว่งบวก อย่างตลาดหุ้นเยอรมัน และตลาดหุ้นอังกฤษ ด้านดาวโจนส์ฟิวเจอร์สติดลบเล็กน้อยรับผลจาก Bond yield ขยับขึ้น
ส่วนแนวโน้มการลงทุนในวันพรุ่งนี้ (29 เม.ย.) นายสุโชติ กล่าวว่า ตลาดฯยังมีโอกาสปรับตัวขึ้นได้หากไม่มีปัจจัยลบเข้ามา โดยเฉพาะเรื่องสถานการณ์โควิด พร้อมให้แนวต้าน 1,580 จุด หากทะลุได้จะขึ้นไปทดสอบระดับ 1,600 จุดอีกครั้ง ส่วนแนวรับให้ไว้ที่ 1,565 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
ASW มูลค่าการซื้อขาย 4,213.85 ล้านบาท ปิดที่ 9.85 บาท เพิ่มขึ้น 0.03 บาท
KBANK มูลค่าการซื้อขาย 2,942.01 ล้านบาท ปิดที่ 131.50 บาท เพิ่มขึ้น 0.50 บาท
SCC มูลค่าการซื้อขาย 2,334.26 ล้านบาท ปิดที่ 452.00 บาท เพิ่มขึ้น 12.00 บาท
SCGP มูลค่าการซื้อขาย 2,321.32 ล้านบาท ปิดที่  53.00 บาท เพิ่มขึ้น 0.75 บาท
GUNKUL มูลค่าการซื้อขาย 2,272.54 ล้านบาท ปิดที่ 4.08 บาท เพิ่มขึ้น 0.16 บาท